# Mar Santamaria Varas

Mar Santamaria Varas és una urbanista, investigadora i professora universitària catalana.
Graduada en arquitectura a l'Escola d'Arquitectura de Barcelona, ha exercit com a professora associada del Departament d'Urbanisme i Ordenació del Territori de la Universitat Politècnica de Catalunya (UPC) durant més de deu anys. També ha estat professora del Màster de Restauració de Monuments d'aquesta universitat. A més, ha participat com a tutor a nombrosos workshops internacionals, a l'École Architecture de Lió o a l'Architectural Association Visiting School Barcelona. També és professora visitant de l'Escola Politècnica Federal de Lausana, i ha impartit classes a diverses facultats internacionals i a institucions públiques.
La seva activitat professional està relacionada amb les tecnologies digitals, l'anàlisi espacial, la planificació urbanística i les polítiques públiques a nivell internacional. L'any 2014, al costat de Pablo Martínez Díez, fou la cofundadora del think tank '300.000 km/s', una agència de planificació urbana que explora el potencial del Big Data i dels nous paradigmes informàtics per millorar l'anàlisi urbana, la planificació estratègica i la presa de decisions. El seu treball s'ha mostrat en institucions culturals internacionals, com la Biennal d'Arquitectura de Venècia (2021, 2016), BOZAR Bruxelles (2020), el Festival ArsElectronica (2019) o el Chicago Arts Institute (2015). Santamaria també ha col·laborat com a experta en la redacció de les Agendes Urbanes catalana i espanyola pel 2030, i ha coordinat diversos tallers participatius per a professionals i per a públic no especialitzat.
A finals de 2021 l'alcaldesa de l'Ajuntament de Barcelona Ada Colau l'anomenà responsable de la planificació i regulació de les activitats de pública concurrència al districte de l'Eixample.
Com a investigadora de planificació urbanística és autora dels estudis Cartografías de la ciudad nocturna a través del Big Data i La ideación del territorio de Barcelona a través de su representación.

## Reconeixements

Ha estat guardonada amb el premi S+T+ARTS (2019) i el 'Premio de Urbanismo Español' (2020) per la qualitat innovadora i la influència en el canvi social de la seva tasca.

## Referències

* 1 2 3 «Mar Santamaria». Centre de Cultura Contemporània de Barcelona (CCCB), 2022 [Consulta: 31 octubre 2022].
* 1 2 Fernández, A. «Una arquitecta archipremiada hará el plan de usos del Eixample. Mar Santamaría dirigirá un equipo durante los próximos 18 meses para elaborar un plan de usos del distrito más contaminado de Barcelona». Metrópoli, 19-11-2021 [Consulta: 31 octubre 2022].
* ↑ Moliner, Núria «Mar Santamaria: «La ciutat és l'artefacte i l’estratègia que permetrà la supervivència col·lectiva»». Laboratori CCCB, 25-10-2022 [Consulta: 31 octubre 2022].
* ↑ Santamaria-Varas, Mar; Martinez-Diez, Pablo «La ideación del territorio de Barcelona a través de su representación». Obra Digital, Núm. 6 (Narrativas y diseño digital), 2014, pàgs. 34-50. DOI: 10.25029/od.2014.41.6. ISSN: 2014-5039 [Consulta: 31 octubre 2022].
* ↑ Santamaria Varas, Mar; Martínez Díez, Pablo «La ideación del territorio de Barcelona a través de su representación». ACE: architecture, city and environment, Vol. 11, Núm. 32, 2016, pàgs. 171-186. DOI: 10.5821/ace.11.32.4838. ISSN: 1886-4805 [Consulta: 31 octubre 2022].